text: বান্দরবানে বৃষ্টি উপেক্ষা করে নিরাপদ সড়কের দাবিতে মানববন্ধন করেছে শিক্ষার্থীরা | Current News
  বান্দরবানে বৃষ্টি উপেক্ষা করে নিরাপদ সড়কের দাবিতে মানববন্ধন করেছে শিক্ষার্থীরা
  প্রকাশের সময়: ৮:২৫ অপরাহ্ণ - বৃহস্পতিবার | আগস্ট ২, ২০১৮
  লামা (বান্দরবান) প্রতিনিধি: বান্দরবানসহ সারাদেশের শিক্ষা প্রতিষ্ঠান বন্ধ থাকার পরও নিরাপদ সড়কের দাবিতে আজও আন্দোলনে নেমেছে শিক্ষার্থীরা। রাজধানীর কুর্মিটোলায় বাসচাপায় দুই শিক্ষার্থী নিহত হওয়ায় ঘটনাকে কেন্দ্র করে শিক্ষার্থীরা বৃষ্টি উপেক্ষা করে বৃহস্পতিবার সকাল এগারো টার থেকে বান্দরবান প্রেস ক্লাবের সামনে জমায়েত হয়। পরে সেখান থেকে বিক্ষোভ মিছিল বের করে বান্দরবানের বাজারসহ শহরের বিভিন্ন স্থান প্রদক্ষিণ করে। ব্যানার ফেস্টুন হাতে থাকা শিক্ষার্থীদের শ্লোগানে মুখর হয়ে উঠেছে রাজপথ। এসময় শিক্ষার্থীরা বলে, সারাদেশের মত বান্দরবানেও লাইসেন্স ও ফিটনেস বিহীন অনেক গাড়ী চলাচল করে। আমরা এসব ফিটনেস বিহীন গাড়ী বন্ধ করার জন্য সরকারের কাছে দাবী জানাই। তারা বলেন, আমরা চাইনা আমাদের আর কোন সহপাঠী ছাড়াও অন্যকোন মা, বোন, ভাইকে হারাতে। আমাদের একটাই দাবী ফিটনেস বিহীন গাড়ী বন্ধ করে আমাদের নিরাপদ সড়ক দিতে হবে।
  পরে বান্দরবান সদর সার্কেলের অতিরিক্ত পুলিশ সুপার মোঃ ইয়াছির আরাফাত শিক্ষার্থীদের বিক্ষোভ সমাবেশের সামনে দাঁড়িয়ে শীঘ্রই ফিটনেস বিহীন গাড়ীর বিরুদ্ধে ব্যবস্থা নেয়ার আশ্বাস দেন। তিনি বলেন, হঠাৎ কোন কিছুর ব্যবস্থা নেয়া সম্ভব নয়। আমরা আইনগত ভাবে অবশ্যই সব কিছুর ব্যবস্থা নেব। এ জন্য একটু সময়ের প্রয়োজন আছে বলেও জানান।